Begunstigdes trek aan kortste ent weens besettings | Netwerk24
Begunstigdes trek aan kortste ent weens besettings
Deur Carl Thomas 15 April 2021 20:07
Lindiwe Sisulu, minister van menslike nedersettings, en Tertuis Simmers, Wes-Kaapse LUR vir menslike nedersettings, knip die lint by die opening vanjaar van die Anchorage-behuisingsprojek.
Die Kaapstad-metro is bekommerd oor grondbesettings in die metro omdat dit sy pogings om behuising aan begunstigdes te verskaf in die wiele ry.
Van Julie verlede jaar tot in die tweede week van April vanjaar was daar 1 078 voorvalle van besettings in die metro.
Hoewel die meeste in Kaapstad voorgekom het, is Kraaifontein, Blue Downs, Mfuleni, Khayelitsha en die Philippi-gebied ook brandpunte vir grondbesettings.
Die provinsiale departement van menslike nedersettings het in die 2020-'21-boekjaar meer as R355,8 miljoen daaraan bestee om grondbesetting en die besetting van voltooide wooneenhede te probeer voorkom.
Tertuis Simmers, LUR vir menslike nedersettings, sê hulle kon meer as 2 100 gratis wooneenhede hiermee gebou het.
"Daar is aansoekers op ons behuisingsdatabasis wat geduldig vir behuising wag en grondbesettings vertraag die proses om dit aan hulle te kan verskaf."
Volgens Simmers neem dit sowat 1 500 dae om 'n nuwe behuisingsprojek te voltooi.
"Die proses om vir iemand behuising te verskaf kan weens besetters van drie maande tot vyf jaar vertraag word en in sommige gevalle selfs langer."
Die onlangse gebeure in Grabouw, waar staatsgrond en voltooide eenhede beset is, is volgens hom 'n bewys dat die nodige stappe gedoen moet word om dit te voorkom.
Die provinsiale regering is tans in die hof om die regsmiddel teenspoliasie te verkry. Teenspoliasie is 'n reg wat 'n eienaar het om sy eiendom te beskerm terwyl iemand dit van hom ontneem.
"Ons kan net begin om die behuisingsagterstand, wat op amper 600 000 in ons provinsie staan, reg te stel as ons almal saamwerk om hierdie misdadige gedrag te beëindig."
Diegene wat behuising benodig moet die regte kanale volg, sê Simmers.
"Mense moenie dat ander hulle mislei met valse beloftes en onakkurate inligting nie. Die regering is hier om inwoners op te hef en te dien," sê Simmers.